Mandag aften og natten til tirsdag rykkede brandvæsenet tre gange ud til ildebrande i Nordjylland. Den første ildebrand fandt sted i Give ved Aars klokken 22.10, hvor der opstod brand i en ubeboet gård. Ifølge vagtchef ved Nordjyllands Politi, Karsten Kristensen, var flammerne meget voldsomme, da brandvæsenet og politiet ankom til stedet. Årsagen til branden i den ubeboede gård er ukendt, men undersøges de nærmeste dage. - I og med det er ubeboet, så er det klart, at det er underligt, at der opstår ild. Senere på aftenen, klokken 01.50, opstod der endnu en brand. Denne gang på Palægade i Jerslev, hvor der opstod brand i et garageværksted. Det resulterede i voldsomme skader på huset, hvor en stor del af udbrændt. Også her er brandårsagen ukendt, men det kan være nogle køretøjer, som stod i garagen, som givetvis har været skyld i, at branden opstod. Klokken 02.35 fik ilden fat en tredje gang. Her var det på Østergade i Gedsted, hvor brandvæsenet rykkede ud til en brand i et pizzeria, som ligger i en ubeboet beboelsesejendom. Her skal tekniske undersøgelser ligeledes klargøre, hvad årsagen til branden er.
Travl nat for brandvæsenet, som måtte rykke ud til tre ildebrande i løbet af mandag aften og natten til tirsdag.